  Виталий Пронин Ижысь кино лэсьтӥсьёслы азинскыны но ужъёссэс калыклы возьматыны бадӟым луонлык сётэ «Ижысь кинофестиваль». Туэ отчы нырысьсэ кутэмын вал мукет улосвылъёсысь но усточиослэн ужъёссы. - Фестиваль 5-тӥзэ ортче ни, туэ вуизы 50 ужъёс, одӥг куиньмосэз соос пӧлысь мукет улосвылъёсын улӥсь авторъёслэн, - вера «Ижысь киноклубен» кивалтӥсь А. Смирнов. -  Азьвыл аръёсы фестивалез ортчытъяны бюджетысь коньдон висъяськылӥз. Но туэ кризисэн валче шугъяськонъёс кылдӥзы, Удмурт кун университетлэн «Киновуз» конкурсэз гинэ но ӧз ортчы. Но кинофестивальлэсь ми ӧм куштӥське, сое ас кужыменымы ортчытӥм.Ижын кино лэсьтӥсьёс ас мылкыд куремзыя ужало, кыӵе милям зол но аспӧртэмлыко авторъёсмы! Соос пӧлын видео-арт лэсьтӥсь Жон-Жон Сандыр, игровой киноослэн авторъёссы Д. Гайда, Д. Корнилов, экспериментъёсты яратӥсь И. Тарасов.Фестивале вуэм киноосты адӟыны луиз толон Ижысь «Дружба»  кинокуаын. Фильмъёсты дунъязы кино удысысь дано адямиос - Украинаысь режиссёр  А. Шапиро, Москваысь кинокритик А. Медведев, кинопродюсер А. Сильвестров, Ижысь режиссёръёс А. Амиров, Л. Вахитов, К. Сафина. Фестивале вуэм ужъёс пӧртэмесь, пусйиз А. Сильвестров, Ижысь кино удыслэн аслаз шӧмыз, со пӧртэм луэ мукет улосвылъёсын кылдытэм ужъёслэсь.Дуннеысь пӧртэм фестивальёсын вормылӥз ини Глазовысь В. Тронинлэн «Электричество (Хочу умереть)» киноез. удмурт выжыкылъя лэсьтэмын А. Фертиковалэн «Шыр но ӟольгыри» мультфильмез. Удмуртъёс сярысь «Анай» киноеныз паймытӥз Д. Корнилов. Та уженыз со Гран-при утӥз. Уддяди гуртысь Лукерьяапай нылмуртъёс пӧылсь тужгес усто шудӥсь луиз.Денис азьвыл тодмо вал ни пӧртэм мультфильмъёсыныз. Студент дыръяз «Курутой пуны» уженыз «Киновузын»  вормиз. Игровой кино борды таяз радэ нырысьсэ кутскиз. Сценарийзэ но ачиз гожтӥз, актёръёсты но бырйиз, оператор, режиссёр но ачиз луиз. Секыт-а, юалоды тӥ? Дотово ик ӧй вал, шуэ Денис, камераосын гинэ шуг-секытъёс кылдылӥзы.- 2 камераен снимать кари, одӥгез воксё монтэк ужаз, соин ик куд-ог кадръёс бус пыр кадь адӟисько, - вера автор. - Актёръёс сярысь ке, сюжетэз малпаме бере соку ик та адямиос син азям пуксизы.Кино лэсьтэмын Кияса ёросысь Уддяди гуртын. Валтӥсь ролез шудӥсь Лукерья апайлэн аслаз нылпиосыз ӧвӧл. Но кызьы со шудыны быгатӥз! Киноын огпол песянай доры бускелез пыре но шуэ: Коля пиед туннэ бертоз. Лукерья апай кыстыбей пыже, утялске, весь укнояз учке: ку меда вуоз пиез. Но… со уг вуы. Та учыр сюлэмез эшшо но зол позыртэ, кинолэн пумаз адӟиськод ке толалтэ бакчаын огназ сылӥсь куасьмем шундыберганэз. Бен, нылпиос кошко городэ, анай-атайёс шутэтскон нуналлы быдэ возьмало соослэсь бертэмзэс.Кызьы ивортӥз А. Смирнов, али вераськемын ни, вуоно арын гужем Москваын но озьы ик Сибирьын Канскын ортчылӥсь фестивальын нимысьтыз адӟытонъёс ортчозы - отын возьматозы Ижысь авторъёслэсь тужгес усто ужъёссэс.Мария Векшина Видеоез - Денис Корниловлэнhttps://youtu.be/QgG6ug6QPsY Теги: кино удмуртлык  